S. Janiš, poslanec: (2009-02-03):
Aj mimoriadna vláda o Jaslovských Bohuniciach v sobotu večer nebola o ničom inom. Najskôr silácke reči predsedu vlády, že ja beriem na seba zodpovednosť za spustenie Jaslovských Bohuníc, ja beriem, ja, ja, ja. O dva dni už to nebol on, už to bolo, my berieme zodpovednosť, my berieme zodpovednosť. A potom, keď to vôbec nie je sranda pustiť Jaslovské Bohunice, tak ukázal na ministra hospodárstva a povedal, pán minister je zodpovedný. Obyčajné divadlo preto, lebo všetci, ktorí sa trošku vo veci vyznajú, vedia, že hra na Jaslovské Bohunice bola iba marketingová hra a hranie sa na záchrancu slovenskej energetiky, pritom všetci vedeli, že Jaslovské Bohunice vôbec netreba spustiť. Máme tu zákon energetický, novelu, ktorá v podstate hovorí niečo o štandardoch bezpečnosti dodávok. A ja sa pýtam, prečo v skrátenom legislatívnom konaní? Ako, že keď ten zákon dnes prijmeme, schválime skrátené, prijmeme ho v prvom čítaní, prijmeme ho hneď aj v druhom, aj treťom čítaní a večer sa pobeží do paláca za pánom prezidentom a on ho podpíše, tak od zajtra sa začnú plniť zásobníky na plyn plynom? Na 30-dňovú bezpečnosť? Ozaj? Všetci dobre vieme, že v zime zásobníky slúžia na to, aby sa z nich odčerpávalo a vyrovnávali extrémne požiadavky na plyn, a v lete sa plnia. Prečo to robíte v skrátenom legislatívnom konaní? Prečo bránite odbornej diskusii? Prečo tu najskôr nie je niečo, čo by sme mohli povedať, ako táto kríza prebiehala, takéto sú problémy v takomto zákone, takéto sú problémy v takomto zákone, takáto bola komunikácia s dispečingom, ktorý je jediný zo zákona oprávnený vyhlasovať núdzový stav, vyhlasovať regulačné stupne, nikto iný, žiaden minister hospodárstva, žiadny predseda vlády. Takže prečo takto rýchlo? Prečo obchádzate odbornú debatu? A poďme sa pobaviť, čo sa na Slovensku udialo, či to ozaj bolo tak vážne. A ak to bolo tak ozaj vážne, tak poďme hľadať riešenia. Ale nie tým, že v skrátenom legislatívnom konaní tu podhodím tri zákony. Jeden, že chcem 30-dňovú bezpečnosť, na ktorú štát nemá peniaze, resp. to sa tam nevraví, kto ju zaplatí, pán minister. Koľko miliárd chcete utopiť v plyne na desať, dvadsať, tridsať rokov, to tu nehovoríte. Potom hodíte zákon o regulácii cien zásobníkov. Nepochopím, prečo idete regulovať a znižovať ceny nenažratým kapitalistom, ktorí si uskladňujú plyn aj v našich podzemných zásobníkoch. Prečo u nás majú uskladňovať lacnejšie ako v Maďarsku a v Česku? Prečo ho chcete regulovať? Však regulujete koncovú spotrebu plynu pre spotrebiteľa, ale prečo chcete na trhu v uskladňovaní plynu robiť konkurenciu tým, že my to znížime, dáte zarobiť kapitalistom, štátny rozpočet príde o dividendy z nafty, tam má štát 28-percentnú účasť, pán minister. Neviem, neviem, prečo toto chcete zavádzať. Ale čo mi je teda čudné, alebo nie, čo ma neprekvapuje, nechcete o tomto debatovať. Nechcete pustiť pripomienkovacie konanie, nechcete, aby sa odborná verejnosť, aby sa dajme tomu aj váš krízový štáb, s ktorým ste našli súlad a ktorý ozaj makal a v súlade s vaším ministerstvom ste hľadali riešenia na to, aby sa prekonalo to zatvorenie kohútikov Rusov, keď nepustili plyn cez Ukrajinu na Slovensko. Túto partiu ľudí, s ktorou ste desať dní trávili, dní a nocí, a hľadali riešenia, ste normálne pustili k vode. A sami prijmete skrátené legislatívne konanie ako záchranu. Ako záchranu Slovenska pred ďalšou, ďalšou krízou. Nie je to treba. Najskôr treba položiť na stôl veci, aby sme vyhodnotili, čo sa na Slovensku stalo, a spoločne hľadajme riešenia, ako eliminovať niečo, čo sa v budúcnosti môže tiež stať. Hľadajme riešenia od diverzifikácie zdrojov, hľadajme riešenia od diverzifikácie trás, poprepájajme plynovody. Toto je beh na dlhé trate, toto je geopolitická oblasť, kde Slovensko môže byť nápomocné a presadzovať svoje záujmy v rámci Európskej únie preto, lebo nemáme peniaze na to, musia to byť spoločné projekty. Ale to, čo môžeme robiť hneď a zaraz, je to, že diverzifikujme vnútorne. Podporme obnoviteľné zdroje, podporme vodu, podporme slnko, podporme biomasu. Toto sú závery a o tomto sa bavme. Tieto tri zákony, ktoré ste tu dali, neriešia nič, iba zo Slovenska robia nedôveryhodného partnera. Regulácia plynu, uskladnenia plynu v podstate nahráva bohatým, že na Slovensku budú uskladňovať plyn lacnejšie ako v Čechách a v Maďarsku a v okolitých štátoch, a pre Slovensko to bude mať negatívny dopad. Takže ja navrhujem, aby sme neschválili skrátené legislatívne konanie, aby sme sa úplne pokojne, kľudne a vecne vrátili na odborných fórach k energetike, čo sa stalo, aby sme hľadali spoločne cesty, ako z toho von. Ako budúce zastavenie alebo ďalšiu nejakú bitku vo vojne medzi Gazpromom a Naftogazom, ako z tejto bitky, ako v tejto bitke nestratiť desiatok a aby sme neobmedzovali ľudí a hlavne aby sme plynom neobmedzovali slovenský priemysel. Toto je normálna cesta, toto je ústretová cesta voči ľuďom aj voči priemyselným odvetviam. A myslím, že jediná cesta na to, aby sa to, čo sa udialo teraz v januári na Slovensku, už viac neudialo.